###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 22/2019. (III. 27.)** A nevelési, oktatási, szociális intézményekben alkalmazandó intézményi térítési díjakról szóló rendelet elfogadásának javaslata

**A20 23/2019. (III. 27.)** A pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításának javaslata

**A20 24/2019. (III. 27.)** A Berettyó Kulturális Központ 2018. évi tevékenységéről szóló beszámolója jóváhagyásának javaslata

**A20 25/2019. (III. 27.)** A Berettyó Kulturális Központ 2019. évre vonatkozó munkaterve jóváhagyásának javaslata

**A20 26/2019. (III. 27.)** Az önkormányzat 2018. évi költségvetéséről szóló 2/2018. (II.23.) önkormányzati rendelet módosításának javaslata

**A20 27/2019. (III. 27.)** A lakáshoz jutók helyi támogatásáról szóló 16/2017. (IX. 29.) önkormányzati rendelet módosításának javaslata

**A20 28/2019. (III. 27.)** A 2019. évi közbeszerzési terv elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2019. március 27-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Szántai László bizottsági elnök

Hagymási Gyula Levente bizottsági tag

Nagy István bizottsági tag

Oláh Lajos bizottsági tag

Csörszné Bagdi Ildikó bizottsági tag

Gyarmati Sándorné bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Nagyné Székely Katalin aljegyző

Kovács Lászlóné igazgatási irodavezető

Dézsi Ferencné pénzügyi irodavezető

Dr. Mészáros Gabriella intézményi ügyintéző

Mile Sándor jegyzőkönyvvezető

**Meghívottak:**

Bondár Sándor ügyvezető, Herpály-Team Kft.

Ulicsné Erdős Erzsébet intézményvezető, Közintézmények Szolg. Irodája

Kállai Irén intézményvezető, Berettyó Kulturális Központ

Lisztes Éva Berettyó Kulturális Központ képviseletében

Kogyilla Zsolt Berettyó Kulturális Központ képviseletében

Zsargó Péter Berettyó Kulturális Központ képviseletében

Török Péter Berettyó Kulturális Központ képviseletében

Lackó Györgyné Berettyó Kulturális Központ képviseletében

A Pénzügyi Bizottság ülésének levezető elnöke Szántai László volt. A levezető elnök köszöntötte a jelenlévőket, majd megállapította, hogy a Pénzügyi Bizottság 6 fővel van jelen, így határozatképes. Elmondta, hogy a Pénzügyi Bizottsági ülés meghívójában 6 napirendi pont szerepel. A levezető elnök ezt követően a napirend tervezetét szavazásra bocsátotta, melyet a Bizottság tagjai egyhangúan 6 igennel támogattak. A Bizottság ezt követően megkezdte az előterjesztések tárgyalását.

Az ülés kezdete: 1605

**Az ülés napirendje:**

1./ Előterjesztés az önkormányzat 2018. évi költségvetéséről szóló 2/2018. (II.23.) önkormányzati rendelet módosítására (2.)

**Előterjesztő:** Muraközi István polgármester

2./ Előterjesztés a lakáshoz jutók helyi támogatásáról szóló 16/2017. (IX. 29.) önkormányzati rendelet módosításáról (4.)

**Előterjesztő:** Muraközi István polgármester

3./ Előterjesztés a nevelési, oktatási, szociális intézményekben alkalmazandó intézményi térítési díjakról szóló rendelet elfogadásáról (5.)

**Előterjesztő:** Muraközi István polgármester

4./ Előterjesztés a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításáról (6.)

**Előterjesztő:** Muraközi István polgármester

5./ Előterjesztés a Berettyó Kulturális Központ 2018. évi beszámolójának és 2019. évi munkatervének elfogadására (12.)

**Előterjesztő:** Kállai Irén igazgató

6./ Előterjesztés a 2019. évi közbeszerzési terv elfogadására (14.)

**Előterjesztő:** Dr. Körtvélyesi Viktor jegyző

**1. Napirend:** Előterjesztés a nevelési, oktatási, szociális intézményekben alkalmazandó intézményi térítési díjakról szóló rendelet elfogadásáról

**Muraközi István polgármester** szóbeli kiegészítésében elmondta, hogy az előterjesztést Dr. Mészáros Gabriella készítette Ulicsné Erdős Erzsébet intézményvezető asszony segítségével, így amennyiben kérdés merül fel az anyag kapcsán, azt nekik lehet feltenni. Elmondta továbbá, hogy a legfontosabb, hogy az intézményi térítési díjak emelésére a Közintézmények Szolgáltató Irodája nem tett javaslatot.

**Szántai László képviselő** hozzátette, hogy mielőtt az érintetteknek megadná a szót, csak alátámasztani tudja a polgármester úr által elmondottakat, sőt, ha jól értette, a bölcsődei táblázatnál még csökkenés is van az egy hónapra és egy napra jutó térítési díj vonatkozásában a tavalyi évhez képest.

**Ulicsné Erdős Erzsébet intézményvezető** szóban elmondta, hogy a jogszabály alapján ki kell mutatni, hogy egy napra és egy hónapra mennyi lenne a maximálisan kérhető térítési díj. A térítési díj úgy áll össze, hogy az összes kiadásból kell levonni az összes támogatást. Ez az összeg csökkent annak eredményeképpen, hogy a kiadások nőttek ugyan, de ezt meghaladóan a bevételek is nőttek. Az önkormányzat előterjesztésében évek óta az szerepel, hogy a Bölcsőde esetében nem kérnek térítési díjat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**22/2019. (III. 27.) Pénzügyi Bizottsági Határozat**

A Pénzügyi Bizottság a nevelési, oktatási, szociális intézményekben alkalmazandó intézményi térítési díjakról szóló rendelet elfogadását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

**2. Napirend:** Előterjesztés a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításáról

**Kovács Lászlóné igazgatási irodavezető** szóbeli kiegészítésében elmondta, hogy a rendelet módosítás Hagymási Gyula képviselő úr képviselői indítványa alapján született. A tartalma azoknak az idős embereknek a segítése az ingatlanuk előtti közterület fűnyírása vonatkozásában, akik egyedül élnek, vagy két idős ember él egyedül. Szintén képviselő úr javaslata alapján a jogosultak körét a hulladékszállítási díjkedvezményre jogosultak körében határozza meg a rendelet. Ez egy állandóan változó szám, de a hulladékszállítási díjkedvezményre jogosultak körének jelentős bővülése következett be a díjcsökkenés, illetve a rendeleti feltételek módosítása, enyhítése kapcsán. Jelenleg ez a szám 530 körüli. Természetesen azok, akik lakótelepi lakásban, társasházban élnek, azok kiesnek ebből, de így is meghaladja a 300-at. Ha mindenki igénybe veszi, akkor az egy elég nagy kört fog érinteni. A költségvetésben ennek a feladatnak az ellátására egy 3 millió Ft-os előirányzat áll rendelkezésre. A módosítás a rendeletben pedig amiatt történt, mert a Berettyó-kártya bevezetéséhez kapcsolódó előző hónapban történt módosítással kikerült a rendeletből egy olyan rendelkezés, ami az utalványhoz hasonlóan szabályozta a Tüzépen megvásárolt és szociális rászorulóknak osztható fa átvételére vonatkozó szabályokat. Ezt az utalványhoz hasonlóan a határozattal lehetett átvenni, mivel azonban az utalvány kiemelték a rendeletből, ezt most újra szabályozni kell.

**Hagymási Gyula képviselő** megköszönte a kimunkálását ennek a rendelet módosításnak, mert így vált egésszé ez a folyamat, hogy az önkormányzat próbál a lakosságnak segíteni a zöldterületek gondozásában. Az ilyen kezdeményezéseknél nagyon nehéz meghatározni az érintettek körét, ezért az az óvatosabb megközelítés érvényesül, hogy egyrészt a kedvezményezetti kört a hulladékszállítási díjkedvezményre jogosultak körében határozzák meg, illetve a vállalt tevékenységeknél is óvatosnak kell lenni, mert az igények valószínűleg többek lennének. A költségvetésben szereplő összeg lehetséges, hogy még az indulási évben sem lesz elegendő. Ez egy tapasztalási év lesz, meg kell nézni, hogy mekkora igény van erre a tevékenységre. Ha az igények ezt igazolttá teszik, akkor a Képviselő-testület egy nagyobb összeggel vagy egyéb tevékenységgel tovább tud ezen az úton lépni. Úgy gondolja, hogy ez minden szempontból jó lesz a településnek, rendezettebb lesz a település képe, illetve bízik benne, hogy ez jelentős segítség lesz az érintettek számára.

**Szántai László képviselő** hozzátette, hogy mivel kérelemre adható ez a fajta juttatás, a rendeletben benne van, hogy formanyomtatvány kerül elkészítésre, amit az igazgatási irodán lehet benyújtani. Az jutott eszébe, hogy a városgazda hivatali helysége szóba jöhetne ennek kapcsán, mert kontakt szempontjából közelebb van a lakossághoz.

**Kovács Lászlóné igazgatási irodavezető** elmondta, hogy azért gondoltak arra, hogy az igazgatási irodánál legyen előterjesztve az igény, mert a jogosultak köre egy már meglévő ellátáshoz kötődően került kialakításra, ezt az irodán lehet leellenőrizni. Jegyző úrral beszéltek arról is, hogy lehet valaki jogosult a hulladékszállítási díjkedvezményre, ha viszont az nincs megállapítva neki, akkor erre az ellátásra nem lesz jogosult. A hulladékszállítási díjkedvezményre való jogosultság ellenőrzése az igazgatási irodán történik, ha erre jogosult az ügyfél, akkor jogosult igénybe venni ezt a másik szolgáltatást. Ha a hulladékszállítási díjkedvezményre való jogosultság nincs megállapítva, akkor a zöldterület gondozás kapcsán benyújtott kérelem határozat formájában elutasításra kerül.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**23/2019. (III. 27.) Pénzügyi Bizottsági Határozat**

A Pénzügyi Bizottság a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

**3. Napirend:** Előterjesztés a Berettyó Kulturális Központ 2018. évi beszámolójának és 2019. évi munkatervének elfogadására

**Kállai Irén intézményvezető** kiegészítésében elmondta, hogy megint sikerült egy részletes és precíz beszámolót készíteniük. Sajnos a szakmai mutatók és szempontok szerint nem tudnak ettől rövidebb anyagot készíteni. Az összefoglalóban olvasható, hogy 2016 óta minden mutatóban javulás figyelhető meg. Mivel elég nagy anyagról van szó, a különböző szervezeti egységek vezetői eljöttek, hogy az esetlegesen felmerülő kérdésekre válaszoljanak.

**Hagymási Gyula képviselő** hozzátette, hogy nagyon szépen szerkesztett, terjedelmes anyagot kaptak. A terjedelmes anyagokkal személy szerint neki sosincs problémája, mert így minden felmerülő kérdésre választ lehet kapni. Nagyon sok pozitív dolgot látott, nagyon gazdag a program-kínálat, rendkívül összetett feladatokkal foglalkozik a Berettyó Kulturális Központ. Az önkormányzat abba az irányba indulna el, hogy a Berettyó-kártyára a szociális támogatások elektronizálásának egyfajta eszközeként tekint. A beszámolóban van arra utalás, hogy ez a folyamat elindult. Kérdést tett fel arra vonatkozóan, hogy ez a folyamat pontosan hol tart?

**Zsargó Péter** válaszában elmondta, hogy egy innovatív dologról van szó, ami az országban is egyedülálló lesz, mivel a szociális ellátások terén egyfajta digitalizációra kerül sor. Tudomása szerint a határozatokban az szerepel majd, hogy április 3-tól áll majd rendelkezésre a megállapított összeg, akkortól már a kártyákat is lehet majd használni. Egészen pontosan pontokat lehet majd használni, mert a Berettyó-kártya úgy funkcionál, mint egy bankkártya, annyi különbséggel, hogy nem pénzt kezel, hanem pontokat. Eddig úgy néz ki, hogy 12 elfogadó hely lesz. A rendszer használatához egy szimpla okostelefonra lesz szükség, ami semmi másra nem használható, még telefonálásra sem. Ezeken az okostelefonokon a Magyar Kedvezmény Hálózat által fejlesztett szoftver fog futni. Ez csak arra alkalmas, hogy ezt a kártyát kezelje.

**Hagymási Gyula képviselő** elmondta, hogy a BKK egy igen nagy felszívója volt a közmunkásoknak a városban, nagyon sokan tudtak elhelyezkedni az intézménynél, vagy annak valamelyik egységénél. Látható, hogy a közmunkások létszáma a közeljövőben csökkenni fog. Kérdést tett fel arra vonatkozóan, hogy ezt a színvonalas munkát el tudja-e látni az intézmény, ha ez az erőforrás hiányozni fog a rendszerből?

**Kállai Irén intézményvezető** válaszában elmondta, hogy néhány évvel ezelőtt 28-30 fő dolgozott közmunkaprogramban. Volt a könyvtárnak, a közművelődésnek, a múzeumnak saját foglalkoztatása, ezek a rendszerek viszont szépen lassan kivonulnak. A tavalyi évben már megszűnt a kulturális közfoglalkoztatás. A mai napig nem tudják, hogy április 1-től lesznek-e ilyen programok. Vannak hírek, melyek szerint igen, de csökkentett létszámmal. Egyedül a hosszabb időtartamú közfoglalkoztatás maradt meg 6 fővel, korábban ott is 8-10 fő dolgozott. Sokan elhelyezkedtek az elsődleges munkaerőpiacon. Az utóbbi években az üres státuszok is a közfoglalkoztatásban nagyon jól dolgozó munkatársakkal lettek feltöltve.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**24/2019. (III. 27.) Pénzügyi Bizottsági Határozat**

A Pénzügyi Bizottság a Berettyó Kulturális Központ 2018. évi tevékenységéről szóló beszámolója jóváhagyását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**25/2019. (III. 27.) Pénzügyi Bizottsági Határozat**

A Pénzügyi Bizottság a Berettyó Kulturális Központ 2019. évre vonatkozó munkaterve jóváhagyását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

**4. Napirend:** Előterjesztés az önkormányzat 2018. évi költségvetéséről szóló 2/2018. (II.23.) önkormányzati rendelet módosítására

**Dézsi Ferencné pénzügyi irodavezető** szóbeli kiegészítésében elmondta, hogy a 2018. évi költségvetés utolsó módosítása van a Bizottság előtt. A módosítás kapcsán a költségvetés főösszege az előzőhöz képest csökkent. Jelen módosítás kapcsán a befolyt központi támogatások átvezetése történt meg, illetve azon pályázatok előirányzata, melyek esetében sem kiadás, sem bevétel nem realizálódott, visszavonásra kerültek.

**Szántai László képviselő** szóban elmondta, hogy ezt a módosítást úgy értelmezte, hogy ez gyakorlatilag a tavalyi évi költségvetési rendelet valósághoz történő igazítása, mielőtt a zárszámadás elő lesz terjesztve. Évközben kiderül az intézményekben a gyermeklétszám, ami után a normatívák járnak, ami nem pont ugyanannyi, mint amennyi a tervben szerepel. Ezek esetében korrekciós tételek vannak, illetve szerencsére ezekhez van egy részletes magyarázat, ami segített ezeknek a megértésében. Jó néhány ilyen tétel abból adódott, hogy az intézményi gyermek létszámok változtak pro és kontra. A pályázatokkal kapcsolatban látta azt, hogy működési kiadások merültek fel pluszban, mint például a projektmenedzsment díjak vagy a közbeszerzési feladatok ellátásának díja. Ez a gyakorlatban azt jelentette, hogy a felhalmozási kiadásokról átcsoportosítás történt a működési kiadások közé. Kérdést tett fel arra vonatkozóan, hogy ezt nem lehetett látni egy projektben, ahol konkrét költségvetések vannak már általában a megítélés időszakában? Elmondta továbbá, hogy a közművelődés és sport jogcímnél a személyi kiadások előirányzata 724.117 Ft-tal, a dologi kiadások előirányzata pedig 3.847.192 Ft-tal emelkedett. Véleménye szerint ezek elég nagy összegek, ezeket előre is kalkulálni lehetett volna. Kérdést tett fel arra vonatkozóan, hogy ezek a növekmények miből adódtak?

**Dézsi Ferencné pénzügyi irodavezető** válaszában elmondta, hogy a költségvetés tervezésekor minden egyes pályázat esetében nem lehet tudni, hogy mennyi felhalmozási és mennyi dologi kiadás fog felmerülni. A pályázati költségvetések is változnak, ennek megfelelően kell az önkormányzat költségvetését módosítani. A közművelődés és sport kiadások esetében a személyi kiadások között kerülnek elszámolásra például a városnapi kitüntetésekkel járó jutalmak. A dologi kiadásokat érintő növekményről jelenleg nem tud választ adni, a holnapi Képviselő-testületi ülésre utánanéz, hogy ez a növekmény pontosan miből adódik.

**Muraközi István polgármester** hozzátette, hogy amikor egy költségvetés összeáll és költségvetési rendeletet alkotnak belőle, akkor mindenkinek világosabb, ha egy pályázat a felhalmozási kiadások között szerepel. Áttekinthetőbb, ha a pályázatok a felhalmozási kiadások között szerepelnek, egy bolyban. Ha időközben egy pályázat kapcsán működési kiadás merül fel, akkor a felhalmozási kiadásokról a működési kiadásokra történik előirányzat átcsoportosítás. Egy a lényeg, hogy a zárszámadásig minden a helyére kerüljön. A felmerült működési kiadások nem plusz kiadások, tehát nem pluszban merülnek fel, hanem a fedezetük a felhalmozási kiadások között került tervezésre.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**26/2019. (III. 27.) Pénzügyi Bizottsági Határozat**

A Pénzügyi Bizottság az önkormányzat 2018. évi költségvetéséről szóló 2/2018. (II.23.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

**5. Napirend:** Előterjesztés a lakáshoz jutók helyi támogatásáról szóló 16/2017. (IX. 29.) önkormányzati rendelet módosításáról

**Muraközi István polgármester** szóbeli kiegészítésében elmondta, hogy úgy látják, nagyon komoly segítség a Berettyóújfaluban élőknek ez az első lakáshoz jutók támogatása. Örvendetes, hogy egyre többen veszik igénybe, hiszen 60 fölött van már a megítélt támogatások száma. Vannak olyan családok, akik nagyon súlyos egészségügyi helyzetben vannak, súlyos fogyatékkal élő gyermeket nevelnek, akik az életkor miatt kiszorulnak a támogatotti körből. Érkezett az önkormányzathoz olyan megkeresés helyi családtól, akik ilyen problémával élnek együtt, viszont a hatályos rendelet szerint nem jogosultak támogatásra. A módosítás értelmében a súlyos, fogyatékkal élő gyermeket nevelők esetében az életkori korlát törlésre kerülne. Véleménye szerint itt egy konkrét élethelyzetre adhat szükséges és méltányos választ az önkormányzat a rendelet ez irányú módosításával.

**Hagymási Gyula képviselő** kérdést tett fel arra vonatkozóan, hogy ha kimerül az a keret, ami az idei költségvetésben van erre a célra, akkor nem lehet több igényt befogadni, vagy az előirányzat kerül emelésre?

**Muraközi István polgármester** válaszában elmondta, hogy a hatályos rendelet nem teszi függővé a támogatás megítélését attól, hogy van-e fedezet, előirányzat a költségvetésben. Aki megfelel a rendelet szerinti feltételeknek, annak jár a támogatás. Amennyiben kimerül a keret, akkor költségvetés módosítás keretében akár a tartalékok terhére előirányzat átcsoportosítására kerülhet sor. Aki jogosult, annak mindenképpen jár a támogatás, az anyagi részét az önkormányzat pedig megoldja valahogy.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**27/2019. (III. 27.) Pénzügyi Bizottsági Határozat**

A Pénzügyi Bizottság a lakáshoz jutók helyi támogatásáról szóló 16/2017. (IX. 29.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

**6. Napirend:** Előterjesztés a 2019. évi közbeszerzési terv elfogadására

**Dr. Körtvélyesi Viktor jegyző** kiegészítésében elmondta, hogy minden évben március 31-ig kell az önkormányzatnak elfogadnia az adott évi közbeszerzési tervét. A közbeszerzési tervben felsorolt beruházások nagy részénél a 2019. év II. negyedévében tervezi az önkormányzat megindítani a közbeszerzési eljárást. A beruházások mind ismertek a képviselők előtt, a terv sok újdonságot nem tartalmaz. Vannak olyan beruházások, melyek esetében már folyamatban van a közbeszerzési eljárás. Ilyenek például az Ipari Park fejlesztése vagy az utak magasabb műszaki tartalmú felújítása.

**Hagymási Gyula képviselő** hozzátette, hogy ahogyan jegyző úr is elmondta, alapvetően tisztában vannak a képviselők azzal, hogy milyen tartalmak és milyen célok mentén történnek a fejlesztések. Volt egy 1-2 hónappal ezelőtti javaslat egy RO-HU-s pályázat kapcsán, ami a kilencedik sorban szerepel a táblázatban. Kérdést tett fel arra vonatkozóan, hogy tisztult-e már a kép, hogy pontosan milyen beruházás fog ott a piac területén megvalósulni? Az a tartalom, amit 1-2 hónappal ezelőtt látott, azt kevésnek, elégtelennek tartja, mert nem biztos, hogy a legfontosabb célokra koncentrál. 300 millió forintból akkor térkövezésről, egy központi épületről és néhány fának az ültetéséről volt szó. Akkor felvetődött, hogy ez egy nyitott dolog, lehet javaslatokat tenni. A piacon árusítók körében érdeklődött, hogy hogyan látják a piac jövőjét, milyen problémákat látnak. Nagyon sokan féltik a piac jövőjét, mert a piac visszaszorulóban van a multik mellett. Sajnos minden igyekezetük ellenére két napra korlátozódik a piac használata. Véleménye szerint egy ekkora összegből egy komplett, fedett, könnyű szerkezetes csarnok kényelmesen kihozható. El kellene gondolkodni azon, hogy nem azzal segítené-e jobban az önkormányzat az ott árusítókat, hogy ha más célt fogalmazna meg. A térkövek cseréjére néhány éve került sor, vannak még olyan részek, amelyek nem térkövesek, de véleménye szerint a támogatás egy részének újbóli térkövezésre történő felhasználása hiba lenne.

**Muraközi István polgármester** válaszában elmondta, hogy erre a pályázatra vonatkozóan az önkormányzat még nem rendelkezik támogatási szerződéssel. Amit képviselő úr mondott, az a terv a pályázat benyújtásához szükséges vázlat terv volt. Az engedélyes tervek és a kiviteli tervek a támogatási szerződés aláírását követően esedékesek. Azt kihagyta képviselő úr, hogy az előzetes tervben benne volt a teljes csapadékvíz-elvezetés kiépítése, illetve a közvilágítás megoldása. A mostani sátort sem szerette senki, mindenki azt mondta, nem kell az oda, most meg szinte harc folyik azért, hogy ki legyen alatta. Nehéz eldönteni, hogy hol az igazság.

**Hagymási Gyula képviselő** hozzátette, hogy az igazságot keresni kell, ehhez pedig egyeztetni kell azokkal, akiket ez elsősorban érint. Nem csak az árusok fontosak, hanem az egész berettyóújfalui lakosság, hogy hogyan lehetne ezt a piacot még vonzóbbá tenni. Az kétségkívül nem reprezentatív vélemény, amit megfogalmazott, de nagyon sok pályázatnál abba a helyzetbe csöppennek, hogy már nincs idő érdemben arról gondolkodni, hogy egy adott összeget mire fordítsanak. Itt most még megvolna az idő. A pályázatok nagy részénél ilyen fajta diskurzusra nem volt mód a korábbiakban. Most azért hozta fel a kérdést, mert úgy gondolja, hogy most még van mód erre. Ha még nem nyerte meg az önkormányzat a pályázatot, azt is megérti, de egy elképzelésnek akkor is kell lennie, amivel ezt a pályázatot megpróbálja megnyerni az önkormányzat. A korábban látott tervekkel kapcsolatban arra utalt, hogy véleménye szerint a fejlesztés nem megfelelő irányba megy, lehetne jobban is, jobb célokat megfogalmazni. Nagyon fontos lenne az ottani szereplőknek és a piac üzemeltetését ellátó Herpály-Team Kft.-nek a véleménye is. Az árusokkal folytatott beszélgetések során azt tapasztalta, hogy senki semmit nem hallott erről a lehetőségről. Ilyenkor felmerül benne a kérdés, hogy hol van ebben az előkészítő munkában ezeknek az embereknek a véleménye.

**Szántai László képviselő** kiegészítésében elmondta, hogy érti képviselő társa aggodalmait, mert hasonlókat érzett a zöld város pályázat kapcsán. Kifejtette, hogy ahhoz, hogy ebben a diskurzusban érdemben részt tudjon venni, nagy segítség lenne, ha a pályázati felhívás anyagát holnap reggel megkaphatná, ha nem okoz nagy problémát.

**Muraközi István polgármester** hozzátette, ennek semmi akadálya. Azt is el tudja képzelni, hogy több tervet felvázolnak, de azt is el kell fogadni, hogy egyenként mindenkit nem tudnak megkérdezni. Ha elfogadásra kerül majd egy terv, akkor is lesz majd olyan, aki azt mondja, ő nem tudott erről. Képviselő úr az elkészült tervre mondta, hogy elégtelen, de akkor tegyen javaslatot, hogy hogyan kezdjenek a tervezéshez. Kit kérdezzenek meg? Akkor majd jön a többi kérdés, hogy miért őt, miért nem a többieket, miért nem a vásárlókat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**28/2019. (III. 27.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a közbeszerzésekről szóló 2015. évi CXLIII. törvény rendelkezései alapján megtárgyalta és elfogadja az Önkormányzat 2019. évi közbeszerzési tervét támogatja és a Képviselő-testületnek elfogadásra javasolja.

**Határidő:** 2019. március 28.

**Felelős:** Szántai László elnök

A levezető elnök megköszönte a jelenlévők munkáját és az ülést 17:03 perckor bezárta.

k.m.f.

Szántai László Hagymási Gyula

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető